**Îmbrăţişarea iernii**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am fost cuprins de braţe albe

Şi lin purtat prin munţi şi văi,

Am admirat steluţe-n salbe,

Pe magic fond de zurgălăi.

Popasuri n-am făcut prea multe

În tot periplul hibernal,

Oprind pe câte-un vârf de munte,

Preţ de-o odihnă pentru cal.

Am dus atunci la frunte mâna,

Scrutând avid spre orizont.

Doream nespus să zăresc zâna

Şi s-o întreb de-al iernii pont.

Să-mi spună doar atâta, taina,

Acestui anotimp de vis.

Cum îi croieşte iernii haina?

Care-i secretul ei nescris?

Cum de îmbracă dintr-odată

Toţi brazii-n strai de sărbătoare?

Şi cum peschimbă lumea toată,

De-o face bună, visătoare?

Dar n-a fost chip să dau de zână,

Oricât am mers cu sania mea.

Se pare, visul tot se curmă,

Atunci când nu mai crezi în ea,

În candida copilărie,

În inocenţă, -n bucurie.